钦定古今图书集成/明伦汇编/氏族典/第397卷 > 李春芳
## 钦定古今图书集成/明伦汇编/氏族典/第397卷 > 李春芳

按《明外史李春芳传》：“春芳，字子实，扬州兴化人。嘉靖
二十六年举进士第一，除修撰，超擢翰林学士，寻迁
太常少卿，拜礼部右侍郎，进左侍郎，转吏部，代严讷
为礼部尚书，寻加太子太保。四十四年命兼武英殿
大学士，参机务。春芳居政府，持论平，不事操切。时同
列者陈以勤、张居正，居正恃才陵物，视春芳蔑如也。”
既而赵贞吉人代以勤，刚而负气。及高拱再入，贞吉
为所逐，春芳求去，赐乘传归。卒。孙思诚，曾孙嗣京、乔
长倩。思诚孙清，皆举进士。思诚，礼部尚书，嗣京，御史。
乔，兵部右侍郎。长倩，户部右侍郎。清，工科都给事中。
春芳曾孙又有名信者，以岁贡生为广东和平知县。
城破，与二子泓远、淑远皆死之。